b'\n_START_ARTICLE_\nVytauto Did\xc5\xbeiojo universiteto Azijos studij\xc5\xb3 centras\n_START_SECTION_\nVeikla\n_START_PARAGRAPH_\nAzijos studij\xc5\xb3 centro veikl\xc4\x85 sudaro penkios dalys, kuri\xc5\xb3 daugum\xc4\x85 jis koordinuoja kartu su kitais VDU padaliniais. Tai yra mokslas, i\xc5\xa1tekli\xc5\xb3 valdymas, kult\xc5\xabriniai renginiai, studijos ir tarptautini\xc5\xb3 partneri\xc5\xb3 tinklas.\n_START_SECTION_\nMokslas\n_START_PARAGRAPH_\nNuo 2007\xc2\xa0m. Azijos studij\xc5\xb3 centras nuolat vykdo tarptautini\xc5\xb3 jungtini\xc5\xb3 tyrim\xc5\xb3 projektus, finansuojamus u\xc5\xbesienio fond\xc5\xb3. \xc5\xa0i\xc5\xb3 projekt\xc5\xb3 d\xc4\x97ka publikuojami popieriniai, elektroniniai leidiniai, kuriami dokumentiniai filmai. Nuo 2007 m. organizuojamos kasmetin\xc4\x97s tarptautin\xc4\x97s mokslin\xc4\x97s konferencijos Ryt\xc5\xb3 Azijos \xc5\xa1ali\xc5\xb3 tematika. Be konferencij\xc5\xb3 Azijos studij\xc5\xb3 centras organizuoja ir kitus mokslo renginius: seminarus, projekt\xc5\xb3 susitikimus, vie\xc5\xa1as paskaitas, ir pan.\n_START_SECTION_\nI\xc5\xa1tekliai\n_START_PARAGRAPH_\nNuo 2007 m. su Japonijos, Kor\xc4\x97jos, Taivano fond\xc5\xb3, Kinijos vyriausyb\xc4\x97s, diplomatini\xc5\xb3 institucij\xc5\xb3 ir priva\xc4\x8di\xc5\xb3 asmen\xc5\xb3 pagalba buvo surinkta nema\xc5\xbea knyg\xc5\xb3 apie Ryt\xc5\xb3 Azij\xc4\x85 kolekcija, kuri nuo 2016 m. rugs\xc4\x97jo u\xc5\xbeima Azijos studij\xc5\xb3 erdv\xc4\x99. \xc5\xa0ios erdv\xc4\x97s veikla yra koordinuojama kartu su VDU biblioteka. _NEWLINE_2011 m. knyg\xc5\xb3 fondus \xc5\xbeymiai papild\xc4\x97 mokslininko R. Neimanto vis\xc4\x85 gyvenim\xc4\x85 rinkta knyg\xc5\xb3 apie Azijos \xc5\xa1alis kolekcija. Bibliotekos knyg\xc5\xb3 fondai daugiausia koncentruojasi ties moderni\xc4\x85ja Ryt\xc5\xb3 Azija. \xc5\xa0iuo aspektu Azijos knyg\xc5\xb3 erdv\xc4\x97s kolekcija yra nuosekliausia ir turtingiausia Lietuvoje.\n_START_SECTION_\nRyt\xc5\xb3 Azijos partneri\xc5\xb3 tinklas\n_START_PARAGRAPH_\nAzijos studij\xc5\xb3 centras aktyviai bendradarbiauja su Ryt\xc5\xb3 Azijos universitetais, kuri\xc5\xb3 skai\xc4\x8dius siekia beveik 50 nari\xc5\xb3. \xc5\xa0is didelis tinklas yra koordinuojamas kartu su Tarptautini\xc5\xb3 ry\xc5\xa1i\xc5\xb3 departamentu. VDU yra u\xc5\xbemezg\xc4\x99s glaud\xc5\xbeius ry\xc5\xa1ius su Ryt\xc5\xb3 Azijos universitetais tarp kuri\xc5\xb3 yra (Vasedos, ICU, Kansai Gaidai, Kyunghee ir Chungang, Seulo nacionalinis universitetas, Kor\xc4\x97jos universitetas, Nacionalinis Chengchi universitetas, Kinijos u\xc5\xbesienio reikal\xc5\xb3 universitetas ir kt. _NEWLINE_Programose besimokantys studentai turi galimybes i\xc5\xa1va\xc5\xbeiuoti sta\xc5\xbeuot\xc4\x97ms bei mainams.\n_START_SECTION_\nFilmai\n_START_PARAGRAPH_\n2018 m. baland\xc5\xbeio m\xc4\x97nes\xc4\xaf Azijos studij\xc5\xb3 centras visuomenei pristat\xc4\x97 pirm\xc4\x85j\xc4\xaf sukurt\xc4\x85 dvikalb\xc4\xaf dokumentin\xc4\xaf film\xc4\x85 "Kaunas. Sugiharos ir Japonijos \xc5\xbeenklai/\xe3\x82\xab\xe3\x82\xa6\xe3\x83\x8a\xe3\x82\xb9\xe3\x80\x80\xe3\x82\xb9\xe3\x82\xae\xe3\x83\x8f\xe3\x83\xa9\xe3\x82\x92\xe3\x80\x81\xe6\x97\xa5\xe6\x9c\xac\xe3\x82\x92\xe6\x83\xb3\xe3\x81\x86", kuris apibendrina gausi\xc4\x85 dokument\xc5\xb3 ir interviu med\xc5\xbeiag\xc4\x85. Jame Kauno ry\xc5\xa1i\xc5\xb3 su Japonija puslapiai ver\xc4\x8diami per keturias skirtingas asmenybes prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 tapusias tiltais tarp dviej\xc5\xb3 \xc5\xa1ali\xc5\xb3. Tai \xe2\x80\x93 Juki\xc4\x8dis Fukudzava, pirmasis japonas, pamin\xc4\x97j\xc4\x99s ir apra\xc5\xa1\xc4\x99s Kaun\xc4\x85 savo dienora\xc5\xa1tyje; pirm\xc5\xb3j\xc5\xb3 lietuvi\xc5\xa1k\xc5\xb3 knygeli\xc5\xb3 apie Japonij\xc4\x85 autorius Steponas Kairys; net kelis kartus Japonij\xc4\x85 aplank\xc4\x99s \xc5\xbeurnalistas ir keliautojas Matas \xc5\xa0al\xc4\x8dius; diplomatas \xc4\x8ciun\xc4\x97 Sugihara, kuris 1940 m. abi tautas sujung\xc4\x97 per savo \xc5\xbeygdarb\xc4\xaf.'